Roger Karsten Aase

Frimurernes

hemmeligheter

Fortalt fra innsiden

© 2009 Kagge Forlag AS

Omslagsdesign: Svovel

Sats/layout og e-bok: akzidenz as, Dag Brekke

ISBN: 978-82-489-2658-0

Kagge Forlag AS

Tordenskiolds gate 2

0160 Oslo

www.kagge.no

Forord

Jeg var medlem av frimurerlogen fra 22. mars 1993 til 10. januar 2008. Etter ti års aktivt medlemskap var jeg blitt Høyt Opplyste St. Johannes, Logens Betroede Broder, det vil si at jeg hadde oppnådd niende grad på den frimureriske logevandring. Blant flere verv var jeg vikarierende Ceremonimester, Taler, Delegert Mester, bibliotekar i frimurerbiblioteket og redaktør for det lokale frimurerbladet. Jeg var også medlem av den svenske forskningslogen Carl Friedrich Eckleff i flere år. I årene fra 1996 til 2003 hadde jeg ansvaret for logens datasystem i Midt-Norge. Fra 2001 var jeg medlem av logedirektoriet, det vil si gruppen som godkjente regnskapene for Trondhjems Provincialloge.

Høsten 2003 sluttet jeg å delta på logemøter og med aktivt logearbeid, og i januar 2008 sendte jeg min søknad om utmeldelse. På dette tidspunktet var det så vidt jeg vet bare én tidligere frimurer som hadde meldt seg ut i Norge. Min søknad om utmeldelse ble innvilget i slutten av april 2008.

Under hele min periode som frimurer skrev jeg dagbok. Jeg diskuterte også mye med min kone underveis, til tross for at frimurerbrødre har avgitt løfte om ikke å snakke med noen om logens indre liv. Denne boken er basert både på mine erfaringer fra logen, der samtaler og hendelser er rekonstruert på grunnlag av erindringer, dagboknotater, kunnskaper om de frimureriske ritualer, studier i den svenske forskningslogen og studier i frimurerbiblioteket i Trondheim over flere år. Jeg har også fått hjelp av brødre i frimureriet. Alle personnavn som nevnes i boken, er fiktive, bortsett fra navnene til min egen familie. Talene som det refereres til i boken, er mine egne, og de er fremført i ulike frimureriske fora.

Mot slutten av mitt liv som frimurer ble jeg stadig mer kritisk til deler av systemet. Som jeg skriver senere i boken, minnet logen meg mer og mer om en sekt, og det er også en hovedgrunn til at jeg har valgt å fortelle denne historien.

Jeg har etter nøye overveielse valgt å bryte det løftet jeg høytidelig og rituelt avga, fordi jeg mener det er viktig, i et demokratisk land, at folk får innblikk i en institusjon som forvalter et lukket nettverk som involverer så mange medlemmer med makt og innflytelse. Jeg har derfor skrevet en bok der jeg lar leseren få kikke inn i det som foregår i de lukkede rommene og lagt frem noe av den dokumentasjon jeg har om det som går for seg der inne. Den norske frimurerlogen har over 19 000 medlemmer. Jeg håper det kan ha interesse både for pårørende og andre samfunnsinteresserte å lese om hva som foregår i disse lukkede rommene. Jeg vil også tro det har interesse for folk som vurderer å melde seg inn, og allerede innmeldte frimurerbrødre som grubler med den samme uroen som jeg, i en organisasjon som det knapt er mulig å melde seg ut av.

Denne boken er min fortelling om årene som frimurer; om fellesskapet og det sosiale livet brødrene i mellom, om ansvar og forpliktelser, om gleder og sorger. Men ikke minst er denne boken et forsøk på å formidle min opplevelse av den hierarkiske oppbygningen og den nærmest diktatoriske lederkulturen – og den negative innvirkning jeg opplevde at dette systemet hadde på medlemmene.

Mai 2009

Roger Karsten Aase